**ΓΡΗΓΟΡΙΟΥ ΝΥΣΣΗΣ**

**ΕΙΣ ΤΗΝ ΛΕΓΟΜΕΝΗΝ ΤΩ ΄ΕΠΙΧΩΡΙΩ΄ ΤΩΝ ΚΑΠΠΑΔΟΚΩΝ**

**ΕΘΕΙ ΕΠΙΣΩΖΟΜΕΝΗΝ, ΗΤΙΣ ΕΣΤΙΝ Η ΑΝΑΛΗΨΙΣ**

**ΤΟΥ ΚΥΡΙΟΥ ΗΜΩΝ ΙΗΣΟΥ ΧΡΙΣΤΟΥ**

Ως γλυκύς συνέμπορος του ανθρωπίνου βίου ο προφήτης Δαβίδ εν πάσαις ταις οδοίς της ζωής ευρισκόμενος και πάσαις ταις πνευματικαίς ηλικίαις προσφόρως καταμιγνύμενος και παντός τάγματος των προκοπτόντων συνεφαπτόμενος, τοις κατά Θεόν νηπίοις συμπαίζει, τοις ανδράσι συναγωνίζεται, παιδαγωγεί την νεότητα, υποστηρίζει το γήρας, τοις πάσι πάντα γίνεται˙ στρατιωτών όπλον, αθλητών παιδοτρίβης, γυμναζομένων παλαίστρα, νικώντων στέφανος, επιτραπέζιος ευφροσύνη, επικήδειος παραμυθία. Ουκ έστι τι των κατά τον βίον ημών της χάριτος ταύτης αμέτοχον˙ τις προσευχής δύναμις, ης μη Δαβίδ συνεφάπτεται; Ο δη και νυν έστιν ιδείν, ότι, και άλλως μεγάλην ημίν ούσαν την εορτήν, μείζονα δι’ εαυτού ο προφήτης εποίησε προσφόρως τη υποθέσει την εκ των ψαλμών συνεισενεγκών ευφροσύνην. Εν μεν γαρ τω ενί πρόβατόν σε κελεύει γενέσθαι παρά του Θεού ποιμαινόμενον και ουδενός των αγαθών υστερούμενον, ώ και πόα νομής και ύδωρ αναπαύσεως και τροφή και σκηνή και τρίβος και οδηγία και πάντα γίνεται ο ποιμήν ο καλός προς πάσαν χρείαν την εαυτού χάριν προσφόρως κατεμερίζων.

Δι ων απάντων παιδεύει την Εκκλησίαν, ότι χρη σε πρόβατον πρώτον γενέσθαι του καλού ποιμένος δια της αγαθής κατηχήσεως προς τας θείας των διδαγμάτων νομάς τε και πηγάς οδηγούμενον εις το συνταφήναι αυτώ δια του βαπτισμού εις τον θάνατον και μη φοβηθήναι τον τοιούτον θάνατον˙ ου γαρ θάνατος ούτος εστίν, αλλά θανάτου σκιά και εκτύπωμα. «Εάν γαρ πορευθώ» φησίν, «εν μέσω σκιάς θανάτου, ου φοβηθήσομαι κακόν το γινόμενον, ότι συ μετ’ εμού εί». Μετά ταύτα παρακαλέσας τη βακτηρία του Πνεύματος (ο γαρ παράκλητος το Πνεύμα εστί) την μυστικήν προτίθησι τράπεζαν την εξ εναντίου της των δαιμόνων τραπέζης ετοιμασθείσαν˙ εκείνοι γαρ ήσαν οι δια της ειδωλολατρίας την ζωήν των ανθρώπων εκθλίβοντες, ων εξ εναντίου η του Πνεύματος τράπεζα. Είτα μυρίζει την κεφαλήν τω ελαίω του Πνεύματος και προθείς αυτώ οίνον τον την καρδίαν ευφραίνοντα την νήφουσαν εκείνην μέθην εμποιεί τη ψυχή στήσας τους λογισμούς από των προσκαίρων προς το αίδιον˙ ο γαρ της τοιαύτης γευσάμενος μέθης διαμείβεται του ωκυμόρου το ατελεύτητον εις μακρότητα ημερών την εν τω οίκω του Θεού διαγωγήν παρατείνων.

Τοιαύτα ημίν εν τω ενί των ψαλμών χαρισάμενος προς μείζονα και τελεωτέραν ευφροσύνην, εν τω εξής ψαλμώ την ψυχήν επεγείρει, και, ει δοκεί, και τούτου την διάνοιαν υμίν παραθώμεθα δι’ ολίγων επιτεμόμενοι˙ «του Κυρίου η γη και το πλήρωμα αυτής». Τί ουν ξενίζη, ώ άνθρωπε, ει ο Θεός ημών επί της γης ώφθη και τοις ανθρώποις συνανεστράφη; Κτίσμα γαρ εκείνου η γη, διότι και ποίημα. Ουκούν ουδέν καινόν ουδέ έξω του πρέποντος το εις τα ίδια ελθείν τον Δεσπότην˙ ου γαρ εν αλλοτρίω γίνεται κόσμω, άλλ’ ον αυτός συνεστήσατο ο επί θαλασσών θεμελιώσας την γην και προς την των ποταμών δίοδον εύθετον αυτήν είναι παρασκευάσας. Υπέρ τίνος ουν η παρουσία; Ίνα σε, των βαράθρων της αμαρτίας εκβαλών, επί το όρος αγάγη της βασιλείας οχήματι προς την άνοδον τη κατ’ αρετήν πολιτεία χρησάμενον˙ ου γαρ εστίν ανελεθείν επί το όρος εκείνο, ει μη τις ταις αρεταίς συνοδεύσειε ταις μεν χερσίν αθώος γενόμενος και μηδεμιά πονηρά πράξει ρυπούμενος, καθαρός δε τη καρδία προς ουδέν μάταιον την ψυχήν εαυτού φέρων μηδέ τινά δόλον τω πλησίον εξαρτυόμενος. Ταύτης της αναβάσεως έπαθλόν εστίν η ευλογία, τούτω δίδωσι την αποκειμένην ελεημοσύνην ο Κύριος, «αύτη εστίν η των ζητούντων αυτόν γενεά των δι’ αρετής προς ύψος αναβαινόντων» και «ζητούντων το πρόσωπον του Θεού Ιακώβ».

Το δε εφεξής της ψαλμωδίας και αυτής τάχα της ευαγγελικής διδασκαλίας εστίν υψηλότερον˙ το μεν γαρ Ευαγγέλιον την επί γης του Κυρίου διαγωγήν και την αναστροφήν διηγήσατο, ο δε υψηλός ούτος προφήτης εκβάς αυτός εαυτόν, ως αν μη βαρύνοιτο τω εφολκίω του σώματος, και ταις υπερκοσμίοις δυνάμεσιν εαυτόν καταμίξας τας εκείνων ημίν φωνάς διεξέρχεται, ότε προπομπεύουσαι του Δεσπότου επί την κάθοδον επαρθήναι κελεύουσι των περιγείων αγγέλων των την ανθρωπίνην ζωήν πεπιστευμένων τας εισόδους λέγουσαι˙ «άρατε πύλας οι άρχοντες υμών και επάρθητε πύλαι αιώνιοι και εισελεύσεται ο βασιλεύς της δόξης». Και επειδή εις ο αν γένηται ο το πάν εν εαυτώ περιέχων σύμμετρον εαυτόν τω δεχομένω ποιεί (ου γαρ μόνον εν ανθρώποις άνθρωπος γίνεται, αλλά κατά το ακόλουθον πάντως και εν αγγέλοις γινόμενος προς την εκείνου φύσιν εαυτόν συγκατάγει), δια τούτο χρήζουσιν οι πυλωροί του δεικνύντος˙ «τίς εστίν ούτος ο βασιλεύς της δόξης;», ου χάριν τον κραταιόν αυτοίς και δυνατόν εν πολέμω υποδεικνύουσι, τον μέλλοντα προς τον αιχμαλωτίσαντα την ανθρωπίνην φύσιν συμπλέκεσθαι και καταλύειν τον έχοντα του θανάτου το κράτος, ίνα, του εσχάτου εχθρού αφανισθέντος, εις ελευθερίαν τε και ειρήνην ανακληθή το ανθρώπινον.

Πάλιν διεξέρχεται τας ομοίας φωνάς (πεπλήρωται γαρ ήδη το του θανάτου μυστήριον και κατώρθωται κατά των πολεμίων η νίκη και εγήγερται το κατ’ αυτών τρόπαιον ο σταυρός και πάλιν «ανέβη εις ύψος ο αιχμαλωτεύων την αιχμαλωσίαν, ο δους την ζωήν τε και την βασιλείαν, τα αγαθά ταύτα δόματα τοις ανθρώποις») και δει πάλιν ανοιχθήναι τας υπερκειμένας πύλας αυτώ. Αντιμεταλαμβάνουσι την προπομπήν οι ημέτεροι φύλακες και ανοιχθήναι αυτώ τας υπερκειμένας πύλας παρακελεύονται, ίνα πάλιν εν αυταίς δοξασθή˙ άλλ’ αγνοείται ο την ρυπαράν στολήν του ημετέρου βίου περιβαλλόμενος, ου το ερύθημα των ιματίων εκ του ληνού των ανθρωπίνων κακών. Δια τούτο παρ’ εκείνων η ερωτηματική αύτη φωνή προς τους προπομπεύοντας γίνεται˙ «τίς εστίν ούτος ο βασιλεύς της δόξης;». Είτα η τούτων απόκρισις ούκέτι, «ο Κραταιός και δυνατός εν πολέμω», αλλά, «Κύριος των δυνάμεων», ο του παντός εξημμένος το κράτος, ο ανακεφαλαιώσας τα πάντα εν εαυτώ, ο εν πάσι πρωτεύων, ο εις την πρώτην κτίσιν αποκταστήσας τα πάντα. «Αυτός εστίν ο βασιλεύς της δόξης». Οράτε, όπως ημίν γλυκυτέραν την εορτήν ο Δαβίδ απειργάσατο την ιδίαν χάριν τη φαιδρότητι της Εκκλησίας εγκαταμίξας.

Ουκούν μιμησώμεθα και ημείς τον προφήτην, εν οις δυνατόν εστί κατορθώσαι την μίμησιν, εν τη προς Θεόν αγάπη, εν τη του βίου πραότητι, εν τη προς τους μισούντας μακροθυμία, ίνα γένηται η του προφήτου διδασκαλία της κατά Θεόν πολιτείας χειραγωγία εν Χριστώ Ιησού τω Κυρίω ημών, ώ η δόξα εις τους αιώνας των αιώνων. Αμήν.

**ΓΡΗΓΟΡΙΟΥ ΝΥΣΣΗΣ**

**ΣΤΗ ΛΕΓΟΜΕΝΗ ΄ΕΠΙΣΩΖΟΜΕΝΗ΄ ΣΥΜΦΩΝΑ ΜΕ ΤΗΝ**

**ΕΠΙΧΩΡΙΑ ΣΥΝΗΘΕΙΑ ΤΩΝ ΚΑΠΠΑΔΟΚΩΝ ΠΟΥ ΕΙΝΑΙ**

**ΑΝΑΛΗΨΗ ΤΟΥ ΚΥΡΙΟΥ ΗΜΩΝ ΙΗΣΟΥ ΧΡΙΣΤΟΥ**

Σαν γλυκύς συνοδοιπόρος του ανθρώπινου βίου ο προφήτης Δαβίδ, βρίσκεται σε όλους τους δρόμους της ζωής και αναστρέφεται πρόσφορα με όλες τις πνευματικές ηλικίες και είναι κοντά σε κάθε παράταξη που προκόβει. Παίζει με όσους νηπιάζουν, όπως θέλει ο Θεός, με τους άνδρες συναγωνίζεται, παιδαγωγεί τη νεότητα, υποστηρίζει τα γηρατειά, γίνεται στους πάντες τα πάντα. Γίνεται το όπλο των στρατιωτών, ο προπονητής των αθλητών, η παλαίστρα όσων γυμνάζονται, το στεφάνι των νικητών, η χαρά του τραπεζιού, η παρηγοριά στις κηδείες. Δεν υπάρχει τίποτε από τη ζωή μας που να είναι αμέτοχο από αυτή τη χάρη. Ποιά δυνατή προσευχή γίνεται, που δεν έχει σχέση μ’ αυτή ο Δαβίδ; Ποιά ευφροσύνη γιορτής δοκιμάζομε χωρίς να τη χαροποιεί ο Δαβίδ; Αυτό μπορούμε να το διαπιστώσομε και τώρα˙ ότι δηλαδή, ενώ και γι’ άλλους λόγους είναι μεγάλη η εορτή, ο προφήτης με τη συνεισφορά του την έκανε μεγαλύτερη, συνεισφέροντας πρόσφορα σ’ αυτήν την ευφροσύνη από τους ψαλμούς. Στον ένα ψαλμό σε προτρέπει να γίνεις πρόβατο που το ποιμαίνει ο Θεός και δε στερείται από κανένα αγαθό˙ και χόρτο να βοσκήσει και νερό να πιεί και τροφή και μάντρα και δρόμος και οδηγία και τα πάντα γίνεται ο καλός ποιμένας1 επιμερίζοντας κατάλληλα τη χάρη του σε κάθε ανάγκη.

Με όλα αυτά διδάσκει η Εκκλησία, ότι πρέπει να γίνεις πρώτα πρόβατο του καλού ποιμένα, οδηγούμενο με την ορθή κατήχηση στις θείες βοσκές και πηγές των διδαγμάτων για να στραφείς μαζί του με το βάπτισμα στο θάνατο2 και να μη φοβηθείς αυτόν τον θάνατο˙ γιατί αυτός δεν είναι θάνατος, αλλά σκιά και αποτύπωμα θανάτου. Γιατί λέει˙ «αν βαδίσω μέσα από τη σκιά του θανάτου, δε θα φοβηθώ αυτό ως κάτι κακό, γιατί εσύ είσαι μαζί μου».3 Έπειτα από αυτά, αφού παρηγόρησε με τη βακτηρία του Πνεύματος (γιατί ο Παράκλητος είναι το Πνεύμα), παραθέτει το μυστικό τραπέζι που ετοιμάσθηκε κατ’ αντίθεση με το τραπέζι των δαιμόνων. Γιατί εκείνοι ήταν που καταβασάνισαν με την ειδωλολατρία τη ζωή των ανθρώπων, ενώ αντίθετή τους είναι η τράπεζα του Πνεύματος. Έπειτα αρωματίζει την κεφαλήν με το έλαιο του Πνεύματος και προσφέροντάς του κρασί που ευφραίνει την καρδιά4 προξενεί στην ψυχή τη νηφάλια εκείνη μέθη, προσηλώνοντας τους λογισμούς από τα πρόσκαιρα στο αϊδιο. Γιατί, όποιος δοκίμασε τη μέθη αυτή, ανταλλάσσει τη βραχύτητα του θανάτου με την αιωνιότητα, παρατείνοντας τη διαμονή του σε μάκρος ημερών μέσα στον οίκο του Θεού.

Αφού μας χάρισε αυτά με τον ένα ψαλμό, διεγείρει την ψυχή με τον επομενο σε μεγαλύτερη και τελειότερη χαρά και, αν νομίζεις, ας σου παραθέσομε, περιορίζοντας σε λίγα, και τούτου το νόημα. «Κτήμα του Κυρίου είναι η γη και όλο το πλήρωμά της».5 Γιατί παραξενεύεσαι, άνθρωπε, αν ο Θεός μας παρουσιάστηκε στη γη και συναναστράφηκε με τους ανθρώπους; Η γη είναι κτήμα δικό του, αφού είναι και δημιούργημά του. Δεν είναι επομένως παράδοξο ούτε έξω από το πρέπον να έρθει ο Κύριος στα δικά του.6 Δεν πηγαίνει σ’ ένα ξένο κόσμο, αλλά στον κόσμο που συγκρότησε ο ίδιος, θεμελιώνοντας τη γη επάνω στα νερά και κάνοντάς την κατάλληλη για το πέρασμα των ποταμών. Για ποιόν λόγο λοιπόν φανερώθηκε; Για να σε βγάλει από τα βάραθρα της αμαρτίας και να σε οδηγήσει στο όρος της βασιλείας, χρησιμοποιώντας ως όχημα την ενάρετη πολιτεία. Γιατί δεν είναι δυνατόν ν’ ανεβεί κανένας σ’ εκείνο το βουνό, αν δεν τον συνοδεύουν οι αρετές˙ πρέπει να γίνει καθαρός στα έργα και να μην τον ρυπαίνει καμιά πονηρή πράξη, να είναι καθαρός στην καρδιά και να μην οδηγεί την ψυχή του σε τίποτα το μάταιο ούτε να εξυφαίνει κανένα δόλο κατά του διπλανού του. Αυτής της ανάβασης έπαθλο είναι η ευλογία του Θεού, σ’ αυτόν δίνει ο Κύριος την ελεημοσύνη που επιφυλάσσει˙ «αυτή είναι η γενεά εκείνων που τον ζητούν και ανεβαίνουν ψηλά με την αρετή» και «ζητούν το πρόσωπο του Θεού του Ιακώβ».7

Η συνέχεια του ψαλμού είναι ίσως υψηλότερη κι από την ίδια την ευαγγελική διδασκαλία. Γιατί το Ευαγγέλιο διηγήθηκε τη ζωή και τη συναναστροφή του Κυρίου επάνω στη γη, ενώ ο ουράνιος αυτός προφήτης, βγαίνοντας έξω από τον εαυτό του, για να μην τον βαραίνει το σκαφίδι του σώματος κι αφού αναμίχθηκε με τις υπερκόσμιες δυνάμεις, μας εκθέτει τα λόγια εκείνων, που, βαδίζοντας μπροστά, στην πομπή του Κυρίου κατά την κάθοδό του, διατάζουν ν’ ανοίξουν οι πόρτες οι άγγελοι, που περιπολούν τη γη και τους έχει ανατεθεί η φύλαξη της ανθρώπινης ζωής, λέγοντας˙ «ανοίξτε τις πύλες σας, άρχοντες, και σεις πύλες αιώνιες διαπλατωθείτε και θα εισέλθει ο βασιλιάς της δόξας».8 Και επειδή σε οτιδήποτε εισέλθει αυτός που περιέχει το παν φέρνει τον εαυτό του στα μέτρα εκείνου που τον δέχεται (γιατί δε γίνεται μόνο άνθρωπος εισερχόμενος στους ανθρώπους, αλλά κατ’ ακολουθίαν και στους αγγέλους όταν βρεθεί κατεβάζει τον εαυτό του στη φύση εκείνων), γι’ αυτό έχουν ανάγκη οι φύλακες των πυλών από εκείνον που θα τους δείξει «ποιος είναι αυτός ο βασιλιάς της δόξας».9 Γι’ αυτό υποδεικνύουν σ’ αυτούς τον κραταιό και ισχυρό δημιουργό και ακαταγώνιστο στον πόλεμο, που πρόκειται να συγκρουστεί με εκείνον που αιχμαλώτισε την ανθρώπινη φύση10  και να εξουδετερώσει αυτόν που έχει τη δύναμη του θανάτου,11 ώστε, αφού αφανιστεί ο έσχατος εχθρός, να ανακληθούν οι άνθρωποι στην ελευθερία και την ειρήνη.

Πάλι λέει τους ίδιους λόγους (γιατί ολοκληρώθηκε πια το μυστήριο του θανάτου και πραγματοποιήθηκε η νίκη κατά των εχθρών και υψώθηκε το εναντίον τους τρόπαιο, ο σταυρός, αιχμαλώτους, αυτός που έδωσε τη ζωή και τη βασιλεία, αυτά τα αγαθά δώρα στους ανθρώπου»12), και πρέπει ν’ ανοίξουν πάλι γι’ αυτόν οι υψηλές πύλες. Παίρνουν μέρος στην προπομπή οι δικοί μας φύλακες και διατάζουν να του ανοιχτούν οι υψηλές πύλες, για να δοξαστεί πάλι σ΄ αυτές. Τους είναι όμως άγνωστος αυτός που φόρεσε τη βρώμικη στολή της δικής μας ζωής, που οι λεκέδες των ρούχων του είναι από το ληνό των ανθρώπινων κακών.13 Γι’ αυτό απευθύνουν σ’ εκείνους που συνιστούν την προπομπή αυτή την ερώτηση˙ «ποιός είναι αυτός ο βασιλιάς της δόξας;».14 Δε δίνεται όμως ακόμα η απάντηση, «ο κραταιός και ισχυρός στον πόλεμο»,15  αλλά «ο Κύριος των δυνάμεων», που έχει την εξουσία του παντός, που ένωσε στο πρόσωπό του τα πάντα,16 αυτός που είναι ο πρώτος από όλα,17 που αποκατέστησε τα πάντα στην πρώτη τους μορφή,18 «Αυτός είναι ο Βασιλιάς της δόξας».19 Βλέπετε πόσο γλυκύτερη μας κάνει ο Δαβίδ την εορτή, αναμιγνύοντας τη χάρη των ψαλμών του στη χαρά της Εκκλησίας.

Ας μιμηθούμε λοιπόν κι εμείς τον προφήτη, σ’ εκείνα που είναι δυνατόν να επιτύχομε τη μίμησή του, στην αγάπη προς το Θεό, στην πραότητα της ζωής, στη μακροθυμία σ’ όποιους μας μισούν, για να γίνει η διδασκαλία του προφήτη χειραγωγία προς την κατά Θεόν πολιτεία στο όνομα του Κυρίου μας Ιησού Χριστού, στον οποίο ανήκει η δόξα στους αιώνες των αιώνων. Αμήν.

**ΥΠΟΣΗΜΕΙΩΣΕΙΣ**

1. Ιω. 10, 2-4˙ 11. 16. Εφ. 1, 10.
2. Ρωμ. 6, 3-4. 17. Κολ. 1, 18.
3. Ψαλμ. 22, 4. 18. Πράξ. 3, 21.
4. Ψαλμ. 103, 15. 19. Ψαλμ. 23, 10
5. Ψαλμ. 23, 1.
6. Ιω. 1, 11.
7. Ψαλμ. 23, 6.
8. Ψαλμ. 23, 7.
9. Ψαλμ. 23, 8.
10. Ρωμ. 7, 23. Εβρ. 2, 14.
11. Α’ Κορ. 15, 26.
12. Ψαλμ. 67, 19.
13. Βλ. Ησ’. 63, 2.
14. Ψαλμ. 23, 10.
15. Ψαλμ. 23, 8. 23, 10.

Η/Υ πειμέλεια Σοφίας Μερκούρη.